EKONOMIST s američkog sveučilišta Princeton Dejan Kovač danas je istaknuo svoju kandidaturu za hrvatskog predsjednika najavljujući javne nabave, predstečajne nagodbe i subvencije kao ključne točke svoje kampanje, u čemu ga je podržao HSLS.

Kovač je član Američkog ekonomskog društva i Kraljevskog ekonomskog društva te prvi Hrvat zaposlen u školi javnih i međunarodnih odnosa Woodrow Wilson, a svoju kandidaturu, kaže, nije slučajno objavio na dan kada je započela oslobodilačka vojno-redarstvena operacija Oluja.

"Vrijeme je da hrvatski političari koji su stvorili probleme prestanu prodavati bolju prošlost, vrijeme je da se okrenemo budućnosti. Oni koji su probleme stvorili sigurno ih neće riješiti, njih zanima samo održavanje 'statusa quo' i njihovih pozicija", poručio je Kovač.

Za datum objave svoje kandidature rekao je da nije slučajno odabran jer nam je Oluja pokazatelj da za promjene treba hrabrosti.

Smatra da se 24 godine nakon Oluje domoljublje treba pokazivati radom i sposobnošću, a ne rukom na srcu.

Podržao ga HSLS

Kovač drži da je on kandidat produktivne Hrvatske, nažalost, šutljive i tihe, koja radi, stvara i pošteno se bori dok im oni s vezama svakodnevno gaze dostojanstvo.

Tekst se nastavlja ispod oglasa

''Došlo je vrijeme da se glas te produktivne Hrvatske jasno i glasno čuje'', poručio je Kovač.

U predsjedničku utrku se uključio jer vjeruje kako je vrijeme da građani preuzmu odgovornost i aktivniju ulogu u društvu.

Javne nabave, predstečajne nagodbe i subvencije bit će ključne točke njegove kampanje.

Predstečajne nagodbe, kako ističe, pokazale su svu neuređenost našeg poduzetničkog, ali i pravosudnog sustava, a kada je riječ o subvencijama, Hrvatska je jedina država koja ne želi javno pokazati kome ih daje.

"To su tri izvora putem kojih se ispumpava novac iz državnog proračuna. Taj gordijski mač može se presjeći jednim udarcem, a taj mač je transparentnost kroz digitalizaciju", zaključio je taj predsjednički kandidat dodajući da na političkoj sceni svi govore o korupciji, ali samo apstraktno.

HSLS je priopćio da podržava tog nezavisnog kandidata.